Η **Δημοκρατική Συμμαχία** (**ΔΗ.ΣΥ.**) ήταν φιλελεύθερο ελληνικό πολιτικό κόμμα, που ιδρύθηκε το 2010. Ιδρυτής και πρόεδρος του κόμματος ήταν η Ντόρα Μπακογιάννη. Την περίοδο 2010-2012 εκπροσωπήθηκε στη Βουλή των Ελλήνων και στο Ευρωπαϊκό Κοινοβούλιο στην ομάδα των Φιλελευθέρων και Δημοκρατών.

Το 2012 ανέστειλε τη λειτουργία του, προσχωρώντας στη Νέα Δημοκρατία.

Ιστορικό
--------

Η Δημοκρατική Συμμαχία ιδρύθηκε στις 21 Νοεμβρίου 2010 από την πρώην υπουργό των κυβερνήσεων της Νέας Δημοκρατίας Ντόρα Μπακογιάννη, η οποία λίγους μήνες νωρίτερα, είχε τεθεί εκτός Νέας Δημοκρατίας, καθώς είχε ψηφίσει τη δανειακή σύμβαση με την Ευρωζώνη και το Διεθνές Νομισματικό Ταμείο, εναντιούμενη στην "κομματική πειθαρχία" που είχε επιβάλει στους βουλευτές ο πρόεδρος του κόμματος Αντώνης Σαμαράς. Η ιδρυτική εκδήλωση έλαβε χώρα στο θέατρο Badminton, παρουσία περίπου 5.000 ατόμων. Στο κόμμα προσχώρησαν οι πρώην υπουργοί των κυβερνήσεων της Νέας Δημοκρατίας και ανεξάρτητοι βουλευτές Χρήστος Μαρκογιαννάκης και Κώστας Κιλτίδης, ο ανεξάρτητος ευρωβουλευτής Θεόδωρος Σκυλακάκης καθώς και πρώην μέλη της Νέας Δημοκρατίας.

Ο βουλευτής Ηρακλείου Λευτέρης Αυγενάκης που εκφράστηκε θετικά για το νέο κόμμα διαγράφηκε από τη Νέα Δημοκρατία, ενώ ο βουλευτής Ηλείας Γιώργος Κοντογιάννης ανεξαρτητοποιήθηκε καταγγέλλοντας την ηγεσία του κόμματος. Λίγες ημέρες αργότερα, αμφότεροι προσχώρησαν στη Δημοκρατική Συμμαχία.

Το Μάιο του 2011 πραγματοποιήθηκε το ιδρυτικό συνέδριο της Δημοκρατικής Συμμαχίας. Στο συνέδριο ψηφίστηκε το καταστατικό και οι πολιτικές θέσεις του κόμματος, καθώς και η Κεντρική Επιτροπή. Πρόεδρος εξελέγη η Ντόρα Μπακογιάννη.

Ένα μήνα αργότερα, ο βουλευτής Κώστας Κιλτίδης ανακοίνωσε την αποχώρησή του από τη Δημοκρατική Συμμαχία.

Το Νοέμβριο του ίδιου έτους η Δημοκρατική Συμμαχία εντάχθηκε και επίσημα στο Ευρωπαϊκό Φιλελεύθερο Δημοκρατικό και Μεταρρυθμιστικό Κόμμα.

Το 2012, εν όψει των εκλογών, η Δημοκρατική Συμμαχία ενισχύθηκε με προσχωρήσεις στελεχών από τη Φιλελεύθερη Συμμαχία. Ωστόσο, κατετάγη στη δέκατη θέση, με ποσοστό 2,55% και δεν κατάφερε να εκλέξει βουλευτή.

Μετά την αποτυχία σχηματισμού κυβέρνησης και την προκήρυξη επαναληπτικών εκλογών για τον Ιούνιο η Δημοκρατική Συμμαχία συμμετείχε σε διαβουλεύσεις για την εκλογική συνεργασία των φιλελεύθερων κομμάτων (Δημιουργία, ξανά!, Δράση, Φιλελεύθερη Συμμαχία). Αρχικά, υπήρξε συμφωνία για κοινή κάθοδο του κόμματος με τη Δράση και της Φιλελεύθερη Συμμαχία. Ωστόσο, η Δημοκρατική Συμμαχία συμπορεύτηκε με τη Νέα Δημοκρατία. Προκειμένου να μπορέσει η Νέα Δημοκρατία να κρατήσει το όφελος των 50 εδρών που προβλέπεται από τον εκλογικό νόμο σε περίπτωση που εκλεγεί πρώτο κόμμα, το Πολιτικό Συμβούλιο της Δημοκρατικής Συμμαχίας αποφάσισε την αναστολή λειτουργίας του κόμματος, με τα περισσότερα μέλη της να εντάσσονται στη Νέα Δημοκρατία.

Την ίδια ημέρα, ο ευρωβουλευτής Θεόδωρος Σκυλακάκης διαφωνώντας με την απόφαση για προσχώρηση στη Νέα Δημοκρατία, αποχώρησε από το κόμμα συνεχίζοντας ως ανεξάρτητος.

Αποτελέσματα εκλογών
--------------------

### Βουλή των Ελλήνων

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση |
| --- | --- | --- | --- | --- | --- |
| 2012 Ι | Ντόρα Μπακογιάννη | 161.550 | 2,55% | 0 / 300 | 10ο κόμμαΕκτός Βουλής |

Παραπομπές
----------

1. ↑  Και εγένετο «Δημοκρατική Συμμαχία»
2. ↑  Αναστέλλει τη λειτουργία της η Δημοκρατική Συμμαχία
3. ↑  Διέγραψε την Ντόρα ο Σαμαράς
4. ↑  Και εγένετο «Δημοκρατική Συμμαχία»
5. ↑  «Δημοκρατική Συμμαχία» το νέο κόμμααπό την Ντόρα Μπακογιάννη
6. ↑  "Δημοκρατική Συμμαχία" το κόμμα της Ντόρας Μπακογιάννη
7. ↑  «Δημοκρατική Συμμαχία» από την Ντόρα Μπακογιάννη
8. ↑  Διαγραφή Λ. Αυγενάκη από Αντ. Σαμαρά
9. ↑  Ανεξαρτητοποιήθηκε ο βουλευτής Ηλείας της Ν.Δ. Γιώργος Κοντογιάννης
10. ↑  Προσχώρηση του Ελ. Αυγενάκη στη Δημοκρατική Συμμαχία
11. ↑  Λευτέρης ΑυγενάκηςΠροσχώρησε στη Δημοκρατική Συμμαχία ο βουλευτής Ηρακλείου
12. ↑  Στη «Δημοκρατική Συμμαχία» προσχώρησε και ο βουλευτής Γ.Κοντογιάννης
13. ↑  Στη Δημοκρατική Συμμαχία ο Γιώργος Κοντογιάννης
14. ↑  Ξεκινά την Παρασκευή το ιδρυτικό συνέδριο της Δημοκρατικής Συμμαχίας[*νεκρός σύνδεσμος*]
15. ↑  Ιδρυτικό συνέδριο ΔΗΣΥΜ με σύνθημα «ανατροπή στην πράξη»
16. ↑  Ντόρα πρόεδρος με… 99,5%, πρωτιές για τους ανθρώπους της
17. ↑  Αποχώρησε από τη Δημοκρατική Συμμαχία ο Κ. Κιλτίδης
18. ↑  Αποχώρησε ο Κώστας Κιλτίδης από τη Δημοκρατική Συμμαχία
19. ↑  Στους Ευρωπαίους Φιλελευθέρους η Δημοκρατική Συμμαχία
20. ↑  Ο Γ. Μπήτρος στο Επικρατείας της Δημοκρατικής Συμμαχίας
21. ↑  Προσχώρηση στελεχών της Φιλελεύθερης Συμμαχίας στη Δημοκρατική Συμμαχία
22. ↑  Κινήσεις συσπείρωσης στον νεοφιλελεύθερο χώρο
23. ↑  Ντ. Μπακογιάννη: «Οι πολιτικές δυνάμεις να αντιληφθούν την κρισιμότητα της κατάστασης»
24. ↑  Θ. Τζήμερος: «H Δημιουργία Ξανά είναι ιδεολογικά κοντά στη Δράση»
25. ↑  Προς κοινή κάθοδο στις επόμενες εκλογές Μάνος-Μπακογιάννη
26. ↑  Ο "γάμος" Ντόρας- Μάνου- Βαλλιανάτου κινητοποιεί τη Ν.Δ
27. ↑  Επιστρέφει στη ΝΔ η Ντόρα
28. ↑  Η Ντόρα Μπακογιάννη επέστρεψε στη Νέα Δημοκρατία
29. ↑  Αναστέλλει τη λειτουργία της η Δημοκρατική Συμμαχία
30. ↑  Δημοκρατική Συμμαχία "τέλος"
31. ↑  Στελέχη της ΔΗ.ΣΥ επανεντάχθηκαν στη ΝΔ
32. ↑  Ανεξαρτητοποιείται από τη ΔΗ.ΣΥΜ. ο ευρωβουλευτής Θ. Σκυλακάκης
33. ↑  Αποχωρεί από τη Δημοκρατική Συμμαχία ο Θ. Σκυλακάκης[*νεκρός σύνδεσμος*]

Εξωτερικοί σύνδεσμοι
--------------------

* Επίσημη ιστοσελίδα